《番阳喜晴赠幕僚》
宋代·袁甫

大江以东，岁屡弗康。民病未苏，正兹忧惶。一雨六旬，巨浸汤汤。

我告上帝，是祈是禳。我来宿斋，室名朝阳。顾瞻斯名，与我心当。

天告我兆，厥应果彰。朝阳一升，阴沴伏藏。众水归壑，殃转为祥。

民奠攸居，岁保金穰。耄倪载咏，喜气洋洋。匪我颛蒙，能动上苍。

赖我诸友，罔或怠荒。斋事孔明，纯诚是将。上帝昭格，随此瓣香。

我勉诸友，秉德日彊。朝阳在我，自然发光。阳复之始，养而勿伤。

常如对帝，中正斋庄。乃保终吉，以活吾氓。稍或安肆，罔念作狂。

政刑弗谨，号令弗臧。天非可恃，祥覆为殃。敬之敬之，斯须勿忘。

既以告友，抑以自防。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。